د تماس نړیواله ډله په باکو کې د افغانستان پر وضعیت خبرې کوي
نن د پنچشنبې په ورځ د اذربیجان په پایتخت د باکو کې د افغانستان وضعیت د ارزولو لپاره د تماس د نړیوالې ډلې یو دوه ورځینی کنفرانس جوړیږي.
د افغانستان د سولې د عالي شورا ویاند سید احسان طاهري امریکا غږ اشنا راډیو ته وویل، چې په دې کنفرانس کې د افغانستان له اړخه د بهرنیو چارو د وزارت د سیاسي معین حکمت خلیل کرزي په مشرۍ یو افغان پلاوی، چې د سولې عالي شورا او د ټاکنو د خپلواک کمیسیون استازي هم په کې برخه لري د اذربایجان پایتخت باکو ته تللي دي. ښاغلي طاهري وویل، حکمت خلیل کرزی او د سولې د عالي شورا د دارلانشا رئیس محمد اکرام خپلواک به د غونډې ګډونوالو ته د افغانستان د سیاسي او امنیتي وضعیت او د وسله والو مخالفانو سره د افغان حکومت د سولې د بهیر په اړه معلومات ورکړي. په دې پلاوي کې د ټاکنو د خپلواک کمیسیون یو استازی هم برخه لري، چې ټاکل شوې غونډې ګډونوالو ته به د راروانو پارلماني او د ولسوالیو د شوراګانو د ټاکنو په هکله معلومات ورکړي. ښاغلي طاهري د سولې د بهیر په اړه د تماس نړیوالې ډلې ته د معلوماتو په هکله وویل " د سولې د هڅو په باب د افغانستان د دولت په ځانګړي ډول په ملي، سیمه ییزه او نړیواله کچه د سولې د عالي شورا د کړنو په اړه به معلومات وړاندې شي". د افغانستان د بهرنیو چارو وزارت ویاند سره د پرله پسې اړیکو سره سره د دغه وزارت ویاند د باکو د تماس د نړیوالې ډلې د نننۍ غونډې په باب معلومات ور نکړل. د دغه وزارت ویاند وویل په دې اړه معلومات نه لري او چې کله یې معلومات ترلاسه کړل د رسنیو سره به یې شریک کړي. د تماس نړیواله ډله په هرو دریو او یاشپږ میاشتو کې د افغانستان د حالاتو د ارزولو لپاره غونډې کوي. دا ځل اذربایجان د افغانستان سره یوځای د دې غونډې کوربه دی. په دې ناستو کې د یو شمیر هیوادونو او نړیوالو موسسو لوړپوړې چارواکي او یا هم افغانستان لپاره د دغو هیوادونو ځانګړي استازي برخه اخلي. د تماس نړیواله ډله په ۲۰۰۹ میلادي کال کې په افغانستان کې د سولې او ثبات د ټینګیدو په برخه کې د هیوادونو ترمنځ د همکاریو د همغږي کیدو لپاره جوړه شوې ده.